部 分 柑 橘 诗 词 作 品 参 考

**先秦**：

**橘 颂**

屈原

后皇嘉树，橘徕服兮。受命不迁，生南国兮。 深固难徙，更壹志兮。绿叶素荣，纷其可喜兮。 曾枝剡棘，圜果抟兮。青黄杂糅，文章烂兮。 精色内白，类任道兮。纷缊宜脩，姱而不丑兮。 嗟尔幼志，有以异兮。独立不迁，岂不可喜兮？ 深固难徙，廓其无求兮。苏世独立，横而不流兮。 闭心自慎，终不失过兮。秉德无私，参天地兮。 愿岁并谢，与长友兮。淑离不淫，梗其有理兮。 年岁虽少，可师长兮。行比伯夷，置以为像兮。

**汉魏六朝**：

**植橘赋**

曹植

有朱橘之珍树，于鹑火之遐乡。禀太阳之烈气，嘉杲日之休光。体天然之素分，不迁徙于殊方。播万里而遥植，列铜爵之园庭。背山川之暖气，处玄朔之肃清。邦换壤别，爰用丧生。处彼不凋，在此先零。朱实不衔，焉得素荣！惜寒暑之不均，嗟华实之永乖。仰凯风以倾叶，冀炎气之所怀。飏鸣条以流响，晞越鸟之来栖。夫灵德之所感，物无微而不和。神盖幽而易激，信天道之不讹。既萌根而弗干，谅结叶而不华。渐玄化而弗变，非彰德于邦家。附微条以叹息，哀草木之难化。

**橘 赋**

潘岳

余斋前橘树，冬夏再熟，聊为赋云尔。

嗟嘉卉之芳华，信氤氲而芬馥。既蓊茸而萎蕤，且参差而橚矗。已郁郁而冬茂，亦离离而夏熟。至如广命宾客，历览游观。三清既设，百味星烂。炫熀乎玉案，照曜于金盘。故成都美其家园，江陵重其千树。既见称于陆言，亦摽名乎马赋。

**柑橘赞**

王升之

节重履险，操贵有恒；

二树保荣，四运齐能。

在质惟美，于味斯弘；

异分南域，北则枳橙。

**咏柑诗**

徐陵

朱实挺江南。苞品擅珍淑。

上林杂嘉树。江潭间修竹。

万室拟封侯。千株挺荆国。

绿叶萋以布。素荣芬且郁。

得陈终宴欢。良垂云雨育。

**橘 诗**

虞羲

冲飚发陇首，朔雪度炎洲。

摧折江南桂，离披漠北楸。

独有凌霜橘，荣丽在中州。

从来自有节，岁暮将何忧！

**唐代**：

**感 遇** 十二首

其 七

张九龄

江南有丹橘，经冬犹绿林。

岂伊地气暖，自有岁寒心。

可以荐嘉客，奈何阻重深。

运命唯所遇，循环不可寻。

徒言树桃李，此木岂无阴。

**畴昔篇**（节选）

骆宾王

人事谢光阴，俄遭霜露侵。

偷存七尺影，分没九泉深。

穷途行泣玉，愤路未藏金。

茹荼空有叹，怀橘独伤心。

**江南旅情**

祖咏

楚山不可极，归路但萧条。  
海色晴看雨，江声夜听潮。  
剑留南斗近，书寄北风遥。  
为报空潭橘，无媒寄洛桥。

**送张参明经举兼向泾州觐省**

孟浩然

十五彩衣年，承欢慈母前。

孝廉因岁贡，怀橘向秦川。

四座推文举，中郎许仲宣。

泛舟江上别，谁不仰神仙。

**送许拾遗恩归江宁拜亲**

岑参

诏书下青琐，驷马还吴洲。

束帛仍赐衣，恩波涨沧流。

微禄将及亲，向家非远游。

看君五斗米，不谢万户侯。

适出西掖垣，如到南徐州。

归心望海日，乡梦登江楼。

大江盘金陵，诸山横石头。

枫树隐茅屋，橘林系渔舟。

种药疏故畦，钓鱼垂旧钩。

对月京口夕，观涛海门秋。

天子怜谏官，论事不可休。

早来丹墀下，高驾无淹留。

**送周子落第游荆南**

岑参

足下复不第，家贫寻故人。

且倾湘南酒，羞对关西尘。

山店橘花发，江城枫叶新。

若从巫峡过，应见楚王神。

**送许员外江边置常平仓**

岑参

诏置海陵仓，朝推画省郎。

还家锦服贵，出使绣衣香。

水驿风催舫，江楼月透床。

仍怀陆氏橘，归献老亲堂。

**禹庙**

杜甫

禹庙空山里，秋风落日斜。

荒庭垂橘柚，古屋画龙蛇。

云气生虚壁，江声走白沙。

早知乘四载，疏凿控三巴。

**南中荣橘柚**

柳宗元

橘柚怀贞质，受命此炎方。

密林耀朱绿，晚岁有余芳。

殊风限清汉，飞雪滞故乡。

攀条何所叹，北望熊与湘。

**江村题壁**

李商隐

沙岸竹森森，维艄听越禽。

数家同老寿，一径自阴深。

喜客尝留橘，应官说采金。

倾壶真得地，爱日静霜砧。

**宋代**：

**山橙花口号**

[苏辙](https://www.baidu.com/s?wd=%E8%8B%8F%E8%BE%99&rsv_idx=2&tn=62095104_8_oem_dg&usm=2&ie=utf-8&rsv_cq=%E5%B1%B1%E6%A9%99%E8%8A%B1%E5%8F%A3%E5%8F%B7&rsv_dl=0_left_exactqa_detail_28239" \t "_blank)

故乡寒食荼醾发，百和香浓村巷深。  
漂泊江南春欲尽，山橙仿佛慰人心。

**暇日步西园感物辄为诗得七篇**

橘

张耒

奇林蕴贞粹，健叶圆青鲜。

中有碧瑶实，正味百果先。

贡包登尧俎，颂德列骚篇。

李衡空庸材，徒烈木奴千。

**柑花**

张九成

群芳落尽只青青，独有柑花照眼明。

已许江梅来结友，未容岩桂擅清名。

芬芬兰麝三春底，濯濯冰霜一座倾。

更待秋风资爽气，垂黄篱落伴金橙。

**渔家傲·十月二日老妻生辰**

之 二

杨无咎

菊暗荷枯秋已满。枨黄橘绿冬初暖，草草杯盘成小宴。殷勤劝，尊前莫遣霞觞浅。 两鬓从教霜点半，人生最要长为伴，举酒岂徒称寿算。深深愿，来年更看门风换。

**橙 子** 四首

刘子翚

尚怀细雨初移日，著子已见清霜潸。

绝怜面有贵人色。偶致吾侪樽俎间。

橙虀细缕风韵胜，我不痛饮那知音。

何如金丸走衾枕，三月梦游檐卜林。

自从天籞守吏散，老树零落烟云凄。

今朝我为作知已，小摘秋风黄欲齐。

花瓷泛蜜小剂供，极有痛快鏖邪功。

生枝滋味虽可口，流品故应甘下风。

**橘**

李洪

皇树擅芳传楚颂，厥包锡贡纪荆扬。

逾淮易质从为枳，书尾重题未降霜。

四老何须隐商岭，千奴谁为种龙阳。

遥怜陆绩怀嘉实，归奉慈颜满袖香。

**思堂诗**

曾丰

新筑谋为老者安，落成谁料莫近轩。

月窥窗牖如颜色，风战帘帷若笑言。

怀里寂寥霜后橘，阶前萧瑟雨余萱。

荣途他日饶荣报，亡矣吾知不啻存。

**题傅侍郎寒碧十五韵·颂橘**

陈宓

潇湘秋气高，群木秃如指。

粲粲朱实繁，傲霜如有喜。

愿言事封殖，勿使间棘枳。

**橘花**

刘克庄

一种灵根有异芬，初开尤胜结丹蕡。

白于薝卜林中见，清似旃檀国里闻。

淡月珠胎明璀粲，微风玉屑撼缤纷。

平生荀令熏衣癖，露坐花产至夜分。

**咏金橘团**

姚勉

雪不能甜橘小酸，若为有此蜜冰团。

比将金弹可胜软，嚼破水精如许寒。

泉石碎声鸣齿烦，乾坤清气入脾肝。

京华六月尘生渴，赖尔烦襟得自宽。

**金元**：

**白云间上人度夏**

虞集

白云长傍太湖飞，忽向西江度钓矶。

彭泽小龙邀共饭，湖阳迁客忆留衣。

笋因春雨朝朝吃，橘待秋霜颗颗肥。

我自本名无所住，经函松下共柴扉。

**送僧归温州**

郯韶

上人灵鹫峰头客，归去秋风雁宕南。

山沃谢公行处屐，洞留觉祖去时龛。

海汀潮白秋波乱，陇树天青夕照含。

莫怪题诗重相忆，频年有约寄黄柑。

**题徐良夫耕渔轩**

程可

东吴散人耕且渔，傍山临水筑幽居。

陇田布谷饭常足，水槛钓鱼耕有鱼。

浦霜着林橘子熟，西风满洲芦叶疏。

收缗辍耒娱岁晚，轩中坐玩唐虞书。

**丙戌冬至衡阳食柑**

宋渤

衡阳冬犹温，长至似春日。

朝盘富笋蔬，夜砌响蟋蟀。

白酒如玉膏，黄柑饱霜实。

更阑夹衣坐，灯火不欲即。

三年之江南，光景去如矢。

匆匆节序时，无岁宁家室。

宗祐香火寒，牢澧谁致洁。

三刍隔两地，不得遂顾恤。

劳生分有数，敢但念安逸。

不虞与求全，世或不可必。

官事未易了，就止筋力率。

漳东二顷田，亦粗给杭秫。

**明代**：

**玉汝席上咏橘**

吴宽

来从马上郎，犹带洞庭霜。

香露腾金晕，清水贮赤囊。

曾闻书后写，宜向醉中尝。

爱此非陈紫，能留满堂香。

**九日南陵送橙橘**

李梦阳

朱门美菊采先芳，玉圃新橙摘早霜。

　　传送满盘真斗色，分看随手各矜香。

　　深怜便合移樽酹，暂贮应须得蟹尝。

独醉秋堂卧风物，一年晴雨任重阳。

**庆春宫**

卜筑

邵圭洁

山带平畴，水环秀野，江村处处清嘉。花径客来，石壕吏去，椿阴团翠，闲中谩整茶瓜。西溪上、日辉未斜。更堂开新筑，帘卷祥风，户映文霞。

芭蕉分影窗纱。棠棣相辉，兰树交加。静夜诗书，清晨机杼，等闲儿女当家。年丰时阜，愿四境，鸡犬无哗。待莺啼春野，斗酒双柑，来话桑麻。

**忆吴兴**

郑明选

衢州霜橘紫金苞，玉液琼浆不用调。

此物远来三百里，香风散满骆驼桥。

**咏宗兄斋头佛手柑**

朱多炡

春雨空花散，秋霜硕果低。

牵枝出纤素，隔叶卷柔荑。

指竖禅师悟，拳开法嗣迷。

疑将洒甘露，似欲揽伽梨。

色现黄金界，香分肉麝脐。

愿从灵运后，接引证菩提。

**清代**：

**浣溪沙**

寿王母

冯元仲

青鸟书来佳气浓。五云缭绕日华东。清操岁晚竞苍松。 庭畔鸡窠窥稚子，檐前橘实坐仙翁。板舆花径日从容。

**忆王孙**

橘珠

郭士璟

洞庭嘉树满园金。一骑秋霜入上林。粒粒丹砂客子心。玉盘临。零碎香寒泪满襟。

**绮罗香**

梁清标

橘绿橙黄，闵山岭峤，近水更生芳树。秋老花残，忽讶鲜芬何处。笑淮枳、异地难同，较木奴、香名偏注。恍疑他、佛国栽成，麻姑鸟爪应如许。 还思妆阁此日，傍玉盘纤手，转萦情绪。好友投将，兼赠衍波佳句。喜南海、霜色移来，把东华、软尘飞去。留枕边、相伴无憀，卧听蕉叶雨。

**祝英台近**

咏橘

陈维松

水蒙蒙，烟袅袅，红遍江南树。小陆怀中，数颗偏怜汝。笑他梅子心酸，莲儿心苦，都让尔、甘芳如许。 憎悽楚。记得解橘春纤，指冷偎人处。一别吴娘，往事浑无据。自从那日传柑，几番元夜，总则是、泪珠如雨。

**满庭芳**

其二

周斯盛

楚水吴山，天南地北，舟车书剑年年。盱今衡古，双眼饱风烟。我亦飘零不定，逢君处、津树秋船。交情好，无端欲别，落木黯淮天。 相持何物赠，嵚崎心事，寂莫诗篇。更安期瓜枣，笑数樽前。且对丹橙黄橘，快领取、见在因缘。举头见，纤纤新月，碧落正澄鲜。

**还里**

赵世麟

妖氛此日尽驱除，将母依然里巷居。

幸得怀中分陆橘，那愁花下乏潘舆。

墙阴蔓草无人薙，屋后荒畦待雨锄。

圣主求贤闻若渴，季春应必聘弓车。

**古风**

其一

张之洞

橘柚生云梦，童童如羽葆。

甘果既累累，冰蕤亦袅袅。

华实均足珍，众雕见孤好。

霜中溢清芬，能香不愿早。

世人称松桂，兹物不复道。

乃知耳目外，薶藏多瑰宝。